आप, बसपा और अन्य दलों का चुनाव में कोई असर न होने का दावा करते हुए भाजपा के प्रवक्ता रजनीश अग्रवाल ने कहा,मध्यप्रदेश में राजनीति सामान्यत: दो मुख्य दलों भाजपा और कांग्रेस के बीच रही है। अन्य दलों की मौजूदगी से भाजपा का फायदा ही होगा क्योंकि यह विपक्षी दल कांग्रेस के मतों का विभाजन होगा। वहीं कांग्रेस के प्रवक्ता पंकज चतुर्वेदी ने कहा,मध्यप्रदेश में दो धुव्रीय राजनीति रही है इसकारण आने वाले दिनों में कांग्रेस बसपा और सपा जैसे समान विचारधारा वाले दलों के साथ गठबंधन कर सकती है ताकि वोटों, विशेषकर एसटी,एससी और पिछड़े वर्गो के वोटों का विभाजन रोका जा सके। इस बारे में निर्णय उच्च स्तर पर लिया जाएगा। आप और सपाक्स के मौजूदगी पर चतुर्वेदी ने कहा कि ये दल चुनाव में कोई असर नहीं डाल सकते है। पिछले विधानसभा चुनाव में भाजपा ने कुल 230 में से 165 सीटें जीती थीं जबकि कांग्रेस को 58 सीटें मिलीं। दोनों दलों को मिले मतों का प्रतिशत क्रमश:44.48 और 36.38 था। बसपा, सपा और जीजीपी को क्रमश 6.29, 1.25 और एक प्रतिशत मत हासिल हुए थे।